Video: Só lyk suiderlig uit die buitenste ruim | Maroela Media
Skermgreep uit die video deur Thomas Pesquet (Video: thom_astro/Instagram)
Meeste mense kan maar net daarvan droom om eendag die noorder- of suiderlig te sien, maar het jy al ooit gewonder hoe dit uit die buitenste ruim sou lyk?
Die Franse ruimtevaarder Thomas Pesquet het 'n unieke uitsig gedeel van die suiderlig (ook genoem Aurora australis) soos gesien uit die Internasionale Ruimtestasie (ISS).
Die tydsverloop-video wys die groen uitspansel van lig oor Aarde se oppervlak.
"Die wolke ding mee vir aandag in dié aurora-tydsverloop oor 'n blou oseaan," het hy by die video geskryf.
In die video kan mens sien hoe die ruimtestasie oor die planeet beweeg.
Aan die suider- en noorderhemel is 'n ligskynsel gemiddeld 5 tot 10 keer per jaar bokant die horison sigbaar, en dit lyk soms of dit in beweging kan wees. In die Suidelike Halfrond staan hierdie skynsel, die poollig, as Aurora australis, en in die Noordelike Halfrond as Aurora borealis bekend. Digby die pole word die ligskynsel uit alle windstreke waargeneem, sodat hier eerder die algemene benaming poollig gebruik word.
In die geval van die half ronde word daar ook van die suider- en noorderlig gepraat. Die poollig verander elke minuut van kleur en vorm, hoewel daar wel 'n aantal basiese vorme onderskei word. In die Suidelike en Noordelike Halfrond word meestal 'n wit of groenwit poollig gesien wat laag bokant die horison hang en 'n vervloeiende borand en 'n skerp begrensde onderrand het.
Pesquet is tans aan boord met 'n projek deur die Europese Ruimte-agentskap. Hy het verlede maand ook 'n rits foto's van die poollig gedeel.
Wow!!!! Werklik besonders en ons lewe darem op 'n mooi planeet
Dit moet 'n belewenis wees om die aarde te besigtig van die buitenste ruim, die video is fantasties.